

РЕПУБЛИКА СРБИЈА

АУТОНОМНА ПОКРАЈИНА ВОЈВОДИНА

ОПШТИНА СЕНТА

ПРЕДСЕДНИК ОПШТИНЕ СЕНТА

Број: 55-2/2022-II

Дана, 22. фебруара 2022. годинe

С е н т а

На основу члана 6. став 1. Уредбе о средствима за подстицање програма или недостајућег дела средстава за финансирање програма од јавног интереса које реализују удружења („Службени гласник РС”, број 16/2018), члана 61. став 1. тачка 33) Статута општине Сента („Службени лист општине Сента”, број 4/2019) и члана 8. став 1. Одлуке о поступку доделе и контроле средстава за подстицање програма или недостајућег дела средстава за финансирање програма од јавног интереса које реализују удружења („Службени лист општине Сента”, број 31/2021), у складу са Одлуком о буџету општине Сента за 2022. годину („Службени лист општине Сента”, број 31/2021) и Годишњим планом јавних конкурса број 401-5/2022-IV/01 од 1. фебруара 2022. године, председник општине Сента, расписује

**ЈАВНИ КОНКУРС**

**ЗА СУФИНАНСИРАЊЕ/ФИНАНСИРАЊЕ ПРОГРАМА/ПРОЈЕКАТА УДРУЖЕЊА У ОБЛАСТИ**

**СОЦИЈАЛНЕ ЗАШТИТЕ РАДИ ПРУЖАЊА ПОДРШКЕ ОСОБАМА СА ИНВАЛИДИТЕТОМ**

**1. ЈАВНИ ИНТЕРЕС**

Расписује се Јавни конкурс за подстицање програма/пројеката или недостајућег дела средстава за финансирање програма/пројеката од јавног интереса за општину Сента које реализују удружења у области социјалне заштите ради пружања подршке особама са инвалидитетом 2020.

**2. УСЛОВИ КОЈЕ УДРУЖЕЊЕ ПРЕДЛАГАЧ ПРОГРАМА/ПРОЈЕКТА ТРЕБА ДА ИСПУНИ**

На јавном конкурсу може да учествује удружење:

1. које је регистровано у складу са законом који уређује статус и рад удружења;

2. чији циљеви се, према статутарним одредбама, остварују у области у којој се програм реализује;

3. које је регистровано најмање три месеца за обављање делатности из области за коју се конкурс расписује, односно најмање годину дана ако конкурише за износе преко 500.000 динара;

4. које је директно одговорно за припрему и извођење програма/пројеката;

5. које није у поступку ликвидације, стечајном поступку или под привременом забраном обављања делатности;

6. седиште удружења се налази на територији општине Сента или се не налази на територији општине Сента, али ради као међуопштинско удружење које своје активности реализује и на територији општине Сента.

**3. ИЗНОС СРЕДСТАВА ПЛАНИРАН ЗА ФИНАНСИРАЊЕ И СУФИНАНСИРАЊЕ ПРОГРАМА/ПРОЈЕКАТА УДРУЖЕЊА**

Укупан износ средстава планиран за финансирање/суфинансирање програма/пројеката удружења у области социјалне заштите ради пружања подршке особама са инвалидитетом предвиђена су Одлуком о буџету општине Сента за 2022. годину („Службени лист општине Сента”, број 31/2021), и то у оквиру раздела број 5 под називом „ОПШТИНСКА УПРАВА“, у оквиру програма број 0902 под називом „**СОЦИЈАЛНА И ДЕЧЈА ЗАШТИТА**“, као активност под бројем 0021 и под називом „**Подршка особама са инвалидитетом**“, под шифром функционалне класификације број 090 и под називом „**Социјална заштита некласификована на другом месту**“, **под бројем позиције 44/0**, као економска класификација број 481000 описана као „ДОТАЦИЈЕ НЕВЛАДИНИМ ОРГАНИЗАЦИЈАМА“, у износу од **2.650.000,00** динара.

**4. ТРАЈАЊЕ ПРОГРАМА/ПРОЈЕКТА**

Средства се додељују за програме који ће се трајати најдуже до 31. децембра текуће године.

**5. КРИТЕРИЈУМИ ЗА ИЗБОР ПРОГРАМА/ПРОЈЕКАТА**

Избор програма/пројеката који ће се финансирати средствима из буџета општине Сента врши се применом следећих критеријума:

1. референце програма/пројекта: област у којој се реализује програм, дужина трајања програма/пројекта, број корисника програма/пројекта, могућност развијања програма/пројекта и његова одрживост (1-20 бодова);

2. циљеви који се постижу: обим задовољавања јавног интереса, степен унапређења стања у области у којој се програм спроводи (1-15 бодова);

3. суфинансирање програма/пројекта из других извора: сопствених прихода, буџета Републике Србије, аутономне покрајине или јединице локалне самоуправе, фондова Европске уније, поклона, донација, легата, кредита и друго, у случају недостајућег дела средстава за финансирање програма/пројекта (1-15 бодова);

4. законитост и ефикасност коришћења средстава и одрживост ранијих програма/пројеката: ако су раније коришћена средства из буџета, да ли су испуњене уговорне обавезе (1-20 бодова);

5. досадашње искуство и резултати: да је удружење од оснивања конкурисало или реализовало програме или пројекте финансиране из других извора финансирања (1-15 бодова);

6. усклађеност структуре трошкова програма/пројекта са активностима

 програма/пројекта (1-15 бодова).

**6. ОБАВЕЗНА КОНКУРСНА ДОКУМЕНТАЦИЈА КОЈУ ТРЕБА ДОСТАВИТИ**

Учесник конкурса обавезан је да достави следећу документацију:

1. уредно и потпуно попуњен Образац пријаве који садржи:
* податке о подносиоцу пријаве,
* податке о програму или пројекту,
* финансијски план програма/пројекта,
* наративни буџет програма/ пројекта и
* изјаве заступника подносиоца пријаве назначених у Обрасцу пријаве и
1. ако није објављен на сајту Агенције за привредни регистар, Статут учесника конкурса.

Образац пријаве објављује се уз овај јавни конкурс.

**7. НАЧИН ПРИЈАВЉИВАЊА НА КОНКУРС**

Одштампан и (потписом и печатом) оверен Образац пријаве са пратећом обавезном конкурсном документацијом и пожељном пратећом документацијом, достављају се у затвореној коверти са назнаком **„за јавни конкурс у области социјалне заштите ради пружања подршке особама са инвалидитетом – не отварати”** и **истакнутим називом подносиоца програма/пројекта**, поштом или се предају писарници Општинске управе општине Сента на назначеној адреси.

Пријава се **Општинској управи општине Сента** и шаље се поштом на адресу: **24400 Сента, Гавни трг 1**.

Конкурсна документација може се преузети са званичне интернет странице општине Сента ([www.zenta-senta.co.rs](http://www.zenta-senta.co.rs)).

За додатне информације заинтересовани могу да се обрате путем телефона на број 024/655-428 или путем електронске поште на адресу: deze.keckes@zenta-senta.co.rs.

**8. РОК ЗА ПОДНОШЕЊЕ ПРИЈАВА НА ЈАВНИ КОНКУРС**

Рок за подношење пријаве на овај јавни конкурс је **15 дана од дана објављивања** јавног конкурса.

 **9. ПОСЛЕДИЦЕ НЕДОСТАТАКА КОНКУРСНЕ ДОКУМЕНТАЦИЈЕ**

1. **Неблаговремене пријаве**, као и пријаве које је поднело **удружење које не испуњава** услове за учешће на конкурсу, не разматрају се.
2. **Непотпуне пријаве**, **непотпуно или непрецизно представљени програми** не разматрају се.
3. У случају достављања **непотпуне конкурсне документације**, **пријаве се не разматрају**.

**10. ОГРАНИЧЕЊА И ЗАБРАНЕ У ФИНАНСИЈСКОМ ПЛАНУ ПРОГРАМА/ ПРОЈЕКТА**

Ограничења и забране у финансијском плану програма/ пројекта су следећа:

 - Трошкови за радно ангажовање (за људске ресурсе) члановима удружења се признају једино ако се ради о лицу које је у радном односу код удружења;

- Путни трошкови учесника програма/пројекта признају се највише до 20% одобрених средстава, а дневница искључена;

- Трошкови горива и закуп сопственог возила, уз приказ рачуна за гориво, највише до 20% одобрених средстава;

- Трошкови смештаја и исхране гостујућег предавача који учествује у програму или пројекту, признају се највише до 30% одобрених средстава;

- Неприхватљиви трошкови су:

 \* трошкови алкохолних пића,

 \* трошкови цигарета,

 \* трошкови накнаде за електричну енергију, гас, грејање и комуналних услуга, (изузев ако се ради о пословној просторији у својини удружења које има регистровано седиште у тој пословној просторији или ако се ради о закупљеној пословној просторији у којој удружење које има регистровано седиште, а у оба случаја рачун гласи на име удружења и нико осим удружења не користи предметну пословну просторију).

**11. ОДРЕДБЕ ОДЛУКЕ**

Одредбе Одлуке о поступку доделе и контроле средстава за подстицање програма или недостајућег дела средстава за финансирање програма од јавног интереса које реализују удружења („Службени лист општине Сента”, број 31/2021) представљају саставни део овог јавног конкурса.

**12. ОБЈАВЉИВАЊЕ**

Овај конкурс, листа рангирања са подацима о комисији која је вршила оцену програма/пројеката и одлука председника општине Сента о избору програма/пројеката који се подстичу средствима назначеним у конкурсу, објављује се на интернет презентацији општине Сента, на огласној табли органа општине Сента и порталу е-Управа.

 Председник општине Сента

 Рудолф Цегледи с.р.